สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 10 พ.ย.59
11 พ.ย. 2559

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (10 พ.ย.) โดยหุ้นกลุ่มอุตสาหกรรมและกลุ่มการเงินทะยานขึ้นแข็งแกร่งสุด เนื่องจากนักลงทุนคาดหวังว่า นายโดนัลด์ ทรัมป์ ว่าที่ประธานาธิบดีคนใหม่ของสหรัฐ จะเดินหน้าผ่อนคลายกฎข้อบังคับของภาคธนาคารและกระตุ้นการใช้จ่ายด้านสาธารณูปโภค ตามที่ได้ให้คำมั่นเอาไว้ในช่วงรณรงค์หาเสียงเลือกตั้ง
ดัชนีเฉลี่ยอุตสาหกรรมดาวโจนส์ปิดที่ 18,807.88 จุด พุ่งขึ้น 218.19 จุด, +1.17% ดัชนี NASDAQ ปิดที่ 5,208.80 จุด ลดลง 42.27 จุด หรือ -0.80% ดัชนี S&amp;P500 ปิดที่ 2,167.48 จุด เพิ่มขึ้น 4.22 จุด หรือ +0.20%
 
ตลาดหุ้นยุโรปปิดบวก เมื่อคืนนี้ (10 พ.ย.) โดยหุ้นกลุ่มเวชภัณฑ์พุ่งขึ้นแข็งแกร่งสุด เนื่องจากนักลงทุนคาดหวังว่า นายโดนัลด์ ทรัมป์ ว่าที่ประธานาธิบดีคนใหม่ของสหรัฐ จะผ่อนคลายกฎข้อบังคับด้านการกำหนดราคายาในสหรัฐ
ดัชนี Stoxx Europe 600 พุ่งขึ้น 1.5% ปิดที่ 339.81 จุด
ดัชนี DAX ตลาดหุ้นเยอรมันปิดที่ 10,630.12 จุด ลดลง 15.89 จุด หรือ -0.15% ดัชนี CAC-40 ตลาดหุ้นฝรั่งเศสปิดที่ 4,530.95 จุด ลดลง 12.53 จุด หรือ -0.28% ดัชนี FTSE 100 ตลาดหุ้นลอนดอนปิดที่ 6,827.98 จุด ลดลง 83.36 จุด หรือ -1.21%
 
ตลาดหุ้นลอนดอนปรับตัวลดลง เมื่อคืนนี้ (10 พ.ย.) เนื่องจากแรงเทขายทำกำไรหุ้นกลุ่มที่พุ่งแรงก่อนหน้านี้ อันเนื่องมาจากการขานรับชัยชนะในการเลือกตั้งประธานาธิบดีสหรัฐของนายโดนัลด์ ทรัมป์ ในช่วงก่อนหน้านี้
ดัชนี FTSE 100 ปิดปรับตัวลง 83.36 จุด หรือ 1.21% แตะที่ 6,827.98 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (10 พ.ย.) หลังจากสำนักงานพลังงานสากล (IEA) คาดการณ์ว่า การผลิตน้ำมันในกลุ่มประเทศผู้ส่งออกน้ำมัน (โอเปก) จะยังคงอยู่ในระดับที่สูงขึ้นในเดือนพ.ย. ซึ่งรายงานดังกล่าวส่งผลให้เกิดความวิตกกังวลเกี่ยวกับภาวะอุปทานในตลาดโลกที่สูงเกินไป
สัญญาน้ำมันดิบ WTI ส่งมอบเดือนธ.ค.ลดลง 61 เซนต์ หรือ 1.4% ปิดที่ 44.66 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค.ลดลง 52 เซนต์ หรือ 1.1% ปิดที่ 45.84 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (11 พ.ย.) เนื่องจากนักลงทุนยังคงเทขายทองคำซึ่งเป็นสินทรัพย์ที่ปลอดภัย หลังจากชัยชนะในการเลือกตั้งประธานาธิบดีสหรัฐของนายโดนัลด์ ทรัมป์ได้หนุนตลาดหุ้นสหรัฐพุ่งขึ้นติดต่อกัน 2 วันทำการ และยังส่งผลให้สกุลเงินดอลลาร์แข็งค่าขึ้นด้วย
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 7.10 ดอลลาร์ หรือ 0.6% ปิดที่ระดับ 1,266.40 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 35.9 เซนต์ หรือ 2% ปิดที่ 18.737 ดอลลาร์/ออนซ์
สัญญาพลาตินัมส่งมอบเดือนม.ค.ร่วงลง 21.10 ดอลลาร์ หรือ 2.1% ปิดที่ 982.20 ดอลลาร์/ออนซ์
สัญญาพัลลาเดียมส่งมอบเดือนม.ค.พุ่งขึ้น 15.05 ดอลลาร์ หรือ 2.2% ปิดที่ 696.50 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (10 พ.ย.) เนื่องจากชัยชนะของนายโดนัลด์ ทรัมป์ ในการเลือกตั้งประธานาธิบดีสหรัฐได้กระตุ้นให้เกิดกระแสคาดการณ์ว่า ธนาคารกลางสหรัฐ (เฟด) จะปรับขึ้นอัตราดอกเบี้ย
ดอลลาร์สหรัฐแข็งค่าขึ้นเมื่อเทียบกับเยนที่ระดับ 106.82 เยน จากระดับ 105.69 เยน และเพิ่มขึ้นเมื่อเทียบฟรังก์สวิส ที่ระดับ 0.9875 ฟรังก์ จากระดับ 0.9839 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3463 ดอลลาร์แคนาดา จากระดับ 1.3424 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.0890 ดอลลาร์สหรัฐ จากระดับ 1.0927 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2566 ดอลลาร์สหรัฐ จากระดับ 1.2428 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7620 ดอลลาร์สหรัฐ จากระดับ 0.7640 ดอลลาร์สหรัฐ